KOMISSION TÄYTÄNTÖÖNPANOASETUS (EU) 2020/1231,

annettu 27 päivänä elokuuta 2020,

Euroopan parlamentin ja neuvoston asetuksen (EU) 2016/2031 22 ja 23 artiklassa tarkoitettujen kartoitusten tuloksista annettavien vuosittaisten raporttien muodosta ja niitä koskevista ohjeista sekä monivuotisten kartoitusohjelmien muodosta ja käytännön järjestelyistä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 22 artiklan 3 kohdan ja 23 artiklan 3 kohdan,

sekä katsoo seuraavaa:

(1) Asetuksen (EU) 2016/2031 22 artiklassa vahvistetaan jäsenvaltioiden velvoite suorittaa riskiperusteisia kartoituksia, joiden yhteydessä tarkastetaan mahdollisen unionikaranteenituhoojan esiintyminen ja merkit tai oireet tuhoojasta, johon sovelletaan 29 artiklan nojalla hyväksyttyjä toimenpiteitä tai 30 artiklan 1 kohdan nojalla hyväksyttyjä toimenpiteitä, kaikilla alueilla, joilla kyseistä tuhoojaa ei tiedetä esiintyneen, sekä ilmoittaa vuosittain näiden kartoitusten tulokset komissiolle ja muille jäsenvaltioille.

(2) Asetuksen (EU) 2016/2031 24 artiklassa vahvistetaan myös jäsenvaltioiden velvoite suorittaa kerran vuodessa kutakin prioriteettituhoojaa koskeva kartoitus 22 artiklan 1 ja 2 kohdassa vahvistetun mukaisesti.

(3) Euroopan elintarviketurvallisuusviranomainen, jäljempänä ’elintarviketurvallisuusviranomainen’, on laatinut komission pyynnöstä kasvintuhoojien valvontaa varten välineistön, johon kuuluvat kortti unionikaranteenituhoojan kartoitusta varten sekä erityiset suuntaviivat tilastollisesti luotettavaa ja riskiperusteista tuhoojakartoitusta koskevaa lähestymistapaa varten ja tiettyjä tuhoojia koskeviin kartoituksiin liittyviä erityisiä tietoja. Välineistöllä on tarkoitus auttaa jäsenvaltioita suunnittelemaan ja panemaan täytäntöön kartoituksia, jotta varmistetaan johdonmukainen lähestymistapa kaikkialla unionin alueella.

(4) Jotta jäsenvaltioiden kartoitusten tulosten esitystavat olisivat yhdenmukaisia, vuosittain toimitettavalle raportille olisi hyväksyttävä vakiomalli kaikkien merkityksellisten tuhoojien osalta sekä mallin täyttämistä koskevat ohjeet. Vakiomallin olisi perustuttava asetuksen (EU) 2016/2031 22 artiklan 2 kohdassa lueteltuihin seikkoihin sekä tiettyjen tuhoojien osalta asetuksen (EU) 2016/2031 nojalla annetuissa täytäntöönpanosäädöksissä esitettyihin kartoituksiin sovellettaviin vaatimuksiin ja tuhoojakartoituksessa käytettäviin kortteihin sekä tarvittaessa erityisiin suuntaviivoihin, joita elintarviketurvallisuusviranomainen on laatinut tarkoitusta varten. Kattavan lähestymistavan varmistamiseksi mallin olisi katettava kartoitukset, jotka koskevat unionikaranteenituhoojia ja tuhoojia, joihin sovelletaan asetuksen (EU) 2016/2031 29 ja 30 artiklan nojalla hyväksyttyjä toimenpiteitä, niillä alueilla, joilla tuhoojia ei tiedetä esiintyvän unionissa.

(5) Asetuksen (EU) 2016/2031 nojalla annetut tietyt täytäntöönpanosäädökset kuitenkin edellyttävät joidenkin tuhoojien osalta tilastopohjaisten kartoitusten toteuttamista. Jäsenvaltiot voivat tiettyjen tuhoojien osalta päättää soveltaa tilastopohjaista lähestymistapaa. Tämän vuoksi on tarpeen laatia tilastopohjaisia kartoituksia varten erityinen malli, koska se soveltuu paremmin tällaisten kartoitusten osatekijöiden esittämiseen.

(6) Monivuotisten kartoitusohjelmien muodon ja käytännön järjestelyjen asetuksen (EU) N:o 2016/2031 23 artiklan 1 kohdassa esitettyjen seikkojen soveltamiseksi tiettyihin tuhoojariskeihin olisi perustuttava jäsenvaltioiden tähän mennessä saamiin kokemuksiin kartoitusten suunnittelusta, toteuttamisesta, niistä raportoimisesta ja esitystavasta sekä elintarviketurvallisuusviranomaisen tuhoojakartoituksia koskeviin kortteihin ja tarvittaessa valvonnassa olevia tiettyjä tuhoojia koskeviin suuntaviivoihin.

(7) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kartoitusten tuloksia koskevan vuotuisen raportin malli ja sitä koskevat ohjeet 1. Jäsenvaltioiden komissiolle vuosittain toimittamien asetuksen (EU) 2016/2031 22 ja 24 artiklassa tarkoitettujen tuhoojakartoitusten tuloksia koskevien raporttien malli ja sitä koskevat ohjeet esitetään tämän asetuksen liitteessä I. 2. Edellä 1 kohdassa tarkoitettujen mallin ja ohjeiden mukaan kartoitusten tuloksista vuosittain toimitettaviin raportteihin on sisällyttävä seuraavat osat: a) Osa I: Yleiset tiedot kartoitusten tuloksista b) Osa II: Kartoitusten tulosten esittäminen c) Osa III: Yhteenveto kartoitusten tuloksista sekä tuhoojatilanteen päivittäminen.

2 artikla Monivuotisten kartoitusohjelmien muoto ja käytännön järjestelyt tiettyjen seikkojen soveltamiseksi tiettyihin tuhoojariskeihin 1. Monivuotisten kartoitusohjelmien muoto ja käytännön järjestelyt asetuksen (EU) 2016/2031 23 artiklan 1 kohdassa esitettyjen seikkojen soveltamiseksi tiettyihin tuhoojariskeihin esitetään liitteessä II. 2. Monivuotisten kartoitusohjelmien malliin sisältyvät seuraavat osat: a) Osa I: Yleiset tiedot b) Osa II: Monivuotisten kartoitusohjelmien mallit.

3 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä elokuuta 2020. Komission puolesta Ursula VON DER LEYEN Puheenjohtaja

(1) EUVL L 317, 23.11.2016, s. 4.